  Виталий Пронин 2019-тӥ арын, М. Калашниковлэн 100 ар тырмонэзлы сӥзьыса, Удмуртиын ортчоз дзюдоя Европалэсь чемпионатсэ но первенствозэ.Дзюдо Бадӟым ӵошатскон кутскемлэсь азьло Ижысь медициная кун академилэн спортзалаз люкаськылӥзы Россиысь дзюдоя 150 пала тренеръёс. Соос понна нимысьтыз дышетскон радъямын вал.Ижевске вуылӥзы Россиысь Дзюдоя федерациен кивалтӥсьёс, озьы ик семинарлэн ужаз пыриськизы Удмуртиысь югдурез утёнъя министр, Дзюдоя федерациен кивалтӥсь Александр Первухин, мугорез кыдатон культурая, спортъя но егитъёсын ужан политикая министр Игорь Краснов но мукетъёсыз.Россиысь Дзюдоя федерацилэн валтӥсь менеджерез Эцио Гамбо - олимпийской чемпион. 8 Олимпиадае пыриськемын: 4 пол спортсмен чот, эшшо сомындазэ ик тренер луыса. Россиысь дзюдоя ӵошатсконъёсы выль ӧр пыӵатыны тырше. Со тренеръёслы но пинал дзюдо мастер-класс возьматӥз. Шаерамы таӵе дано адямиос вуылэмен, Ижын ортчем ӵошатсконлэн данэз йылӥз. Со сяна, огкылэ вуэмын, 2017-тӥ арын Оренбургын ортчоз 18 аресозь спортсменъёс пӧлын ӵошатскон, нош Ижын - 21 аресозь. Та вожвылъяськонын вормисе потэмъёсты ик Россилэн сборнояз кутозы. Нош 2019-тӥ арын, М. Калашниковлэн 100 ар тырмонэзлы сӥзьыса, Удмуртиын ортчоз дзюдоя Европалэсь чемпионатсэ но первенствозэ. - Та ужрадлы сӥзьыса, Ижысь М. Калашников нимо проспектэ дзюдоя площадка пуктыны чакламын, - шуиз министр Игорь Краснов. - Валаськомы, Россиысь ӵошатсконъёсын удмурт спортсменъёслы вормонъёс басьтыны туж секыт на. Озьы ке но асьмеды возьматоно, Удмуртия сярысь тросгес калык мед тодоз. Та понна нырысетӥ вамыш лэсьтэмын: Удмуртиысь Рамазан Абдулаевлы 700 спортсмен пӧлын бронза медаль басьтыны удалтӥз. Валентина Емельянова Туспуктӥз  Nikita Sosunov  